Document ID: 32007R0453

NARIADENIE RADY (ES) č. 453/2007
z 25. apríla 2007,
ktorým sa ustanovujú opravné koeficienty uplatniteľné od 1. júla 2006 na mzdy úradníkov, dočasných zamestnancov a zmluvných zamestnancov Európskych spoločenstiev pôsobiacich v tretích krajinách, ako aj úradníkov, ktorí vykonávajú funkciu v dvoch nových členských štátoch počas obdobia najviac devätnástich mesiacov od pristúpenia
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Služobný poriadok úradníkov Európskych spoločenstiev a Podmienky zamestnávania ostatných zamestnancov Európskych spoločenstiev, ustanovených v nariadení Rady (EHS, Euratom, ESUO) č. 259/68 (1), a najmä na prvý pododsek článku 13 jeho prílohy X,
so zreteľom na Akt o pristúpení z roku 2005, a najmä na jeho článok 27 ods. 4,
so zreteľom na návrh Komisie,
keďže:
(1)
Je potrebné zohľadniť vývoj životných nákladov v krajinách mimo Spoločenstva, a teda určiť opravné koeficienty s účinnosťou od 1. júla 2006 uplatniteľné na mzdy, ktoré sa vyplácajú v mene krajiny pôsobenia úradníkom, dočasným zamestnancom a zmluvným zamestnancom Európskych spoločenstiev pôsobiacim v tretích krajinách.
(2)
Opravné koeficienty, v súvislosti s ktorými sa vykonala platba na základe nariadenia (ES, Euratom) č. 351/2006 (2), môžu viesť k úpravám miezd so spätnou platnosťou smerom nahor alebo nadol.
(3)
Je potrebné ustanoviť doplatok v prípade zvýšenia mzdy v dôsledku nových opravných koeficientov.
(4)
Je potrebné ustanoviť vracanie preplatkov v prípade zníženia mzdy v dôsledku nových opravných koeficientov za obdobie medzi 1. júla 2006 a dňom nadobudnutia účinnosti tohto nariadenia.
(5)
Je potrebné ustanoviť, aby sa prípadné vrátenie týkalo obdobia najviac šiestich mesiacov pred dňom nadobudnutia účinnosti tohto nariadenia a aby sa jeho účinky uplatňovania vzťahovali na obdobie najviac dvanástich mesiacov od tohto dňa, ako je to v prípade opravných koeficientov uplatniteľných v Európskom spoločenstve na mzdy a dôchodky úradníkov a ostatných zamestnancov Európskych spoločenstiev,
PRIJALA TOTO NARIADENIE:
Článok 1
V prílohe k tomuto nariadeniu sú stanovené opravné koeficienty s účinnosťou od 1. júla 2006 uplatniteľné na mzdy, ktoré sa vyplácajú v mene krajiny pôsobenia úradníkom, dočasným zamestnancom a zmluvným zamestnancom Európskych spoločenstiev pôsobiacim v tretích krajinách.
Výmenné kurzy použité na výpočet týchto miezd sú stanovené v súlade s vykonávacími pravidlami nariadenia o rozpočtových pravidlách a zodpovedajú dňu uvedenému v prvom pododseku.
Článok 2
1. Inštitúcie zabezpečia spätné vyplácanie v prípade zvýšenia mzdy v dôsledku opravných koeficientov uvedených v prílohe.
2. Inštitúcie vykonajú úpravy miezd so spätnou platnosťou smerom nadol v prípade zníženia miezd v dôsledku opravných koeficientov, ktoré sú stanovené v prílohe za obdobie medzi 1. júlom 2006 a dňom nadobudnutia účinnosti tohto nariadenia.
Úpravy so spätnou platnosťou, ktoré sa vzťahujú na vrátenie preplatkov, sú obmedzené na obdobie najviac šiestich mesiacov pred nadobudnutím účinnosti tohto nariadenia. Vrátenie bude pokrývať obdobie najviac dvanástich mesiacov od tohto dňa.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 25. apríla 2007

Labels: 10
9
5
15